b'\n_START_ARTICLE_\nRevista Catalana de Dret P\xc3\xbablic\n_START_SECTION_\nPrimera \xc3\xa8poca (1985-2004)\n_START_PARAGRAPH_\nLa revista va n\xc3\xa9ixer amb l\xe2\x80\x99objectiu de cobrir el que es percebia com un buit, ja que no existia cap revista catalana que tract\xc3\xa9s el camp del dret p\xc3\xbablic. La presentaci\xc3\xb3 del primer n\xc3\xbamero estava signada pels directors de l\xe2\x80\x99Escola d\xe2\x80\x99Administraci\xc3\xb3 P\xc3\xbablica de Catalunya (EAPC), Josep-Enric Reb\xc3\xa9s i Sol\xc3\xa9, i de l\xe2\x80\x99Institut d\xe2\x80\x99Estudis Auton\xc3\xb2mics (IEA), Josep Maria Vilaseca i Marcet. Sota l\xe2\x80\x99impuls inicial i principal de l\xe2\x80\x99Escola, formalment acab\xc3\xa0 sent una publicaci\xc3\xb3 conjunta de tots dos organismes fins al comen\xc3\xa7ament de la segona \xc3\xa8poca. _NEWLINE_Durant el seu per\xc3\xadode de direcci\xc3\xb3 a l\xe2\x80\x99Escola (1980-1989), Reb\xc3\xa9s va promoure activitats d\xe2\x80\x99investigaci\xc3\xb3 i dues publicacions peri\xc3\xb2diques vinculades estretament al m\xc3\xb3n universitari com s\xc3\xb3n la Revista de Llengua i Dret, el 1983, i Autonomies. Revista Catalana de Dret P\xc3\xbablic, el 1985. _NEWLINE_El primer director de la revista fou el catedr\xc3\xa0tic de dret administratiu a la Universitat de Barcelona, Joaquim Tornos Mas. Joaquim Ferret i Jacas, que substitu\xc3\xad Reb\xc3\xa9s al capdavant de l\xe2\x80\x99Escola d\xe2\x80\x99Administraci\xc3\xb3 P\xc3\xbablica el 1989, exerc\xc3\xad la direcci\xc3\xb3 de la revista de 1987 a 2004, essent Elisenda Malaret i Garcia, la catedr\xc3\xa0tica de dret administratiu a la UB, secret\xc3\xa0ria del Consell de Redacci\xc3\xb3 de 1989 a 2004. . _NEWLINE_Durant la primera \xc3\xa8poca, el t\xc3\xadtol de la revista fou Autonomies. Revista Catalana de Dret P\xc3\xbablic i se\xe2\x80\x99n publicaven dues edicions, una versi\xc3\xb3 en catal\xc3\xa0 i una versi\xc3\xb3 en castell\xc3\xa0. El tiratge va arribar a 700 exemplars en catal\xc3\xa0 i 500 en castell\xc3\xa0. La intenci\xc3\xb3 era fer una revista quadrimestral, per\xc3\xb2 la manca de periodicitat real i la irregularitat en la seva aparici\xc3\xb3 van ser un dels trets caracter\xc3\xadstics durant la primera \xc3\xa8poca. Despr\xc3\xa9s d\xe2\x80\x99iniciar la seva traject\xc3\xb2ria amb n\xc3\xbameros generals, als anys 90 van comen\xc3\xa7ar a proliferar especials dedicats a la funci\xc3\xb3 p\xc3\xbablica, les universitats, el dret comunitari, l\xe2\x80\x99estat de les autonomies o el r\xc3\xa8gim jur\xc3\xaddic de les administracions p\xc3\xbabliques. _NEWLINE_El primer Consell de Redacci\xc3\xb3 estava integrat per Joaquim Tornos Mas (director), Dolores Arias Abell\xc3\xa1n, Francesc de Carreras i Serra, Antoni Choy i Tarr\xc3\xa9s, M. Eug\xc3\xa8nia Cuenca i Valero, Joaquim Ferret i Jacas, Tom\xc3\xa0s Font i Llovet, Antoni Milian i Massana, Josep-Enric Reb\xc3\xa9s i Sol\xc3\xa9, Joan Subirats i Humet, Josep M. Vilaseca i Marcet, Joan Vintr\xc3\xb3 i Castells i Carles Viver i Pi-Sunyer.\n_START_SECTION_\nSegona \xc3\xa8poca (2005-2012)\n_START_PARAGRAPH_\nEl 2005 s\xe2\x80\x99obre una nova etapa amb l\xe2\x80\x99arribada de Rut Carandell i Rieradevall a la direcci\xc3\xb3 de l\xe2\x80\x99Escola, i de la catedr\xc3\xa0tica de dret constitucional de la UAB, Merc\xc3\xa8 Barcel\xc3\xb3 Serramalera, com a nova directora de la revista, amb canvi de t\xc3\xadtol incl\xc3\xb2s: s\xe2\x80\x99elimina la paraula \xe2\x80\x9cAutonomies\xe2\x80\x9d i passa a denominar-se directament Revista Catalana de Dret P\xc3\xbablic. Tamb\xc3\xa9 es duu a terme un canvi important en el disseny de la portada, el logotip i la maqueta, amb noves tipografies i un nou cromatisme que s\xe2\x80\x99ha mantingut fins a l\xe2\x80\x99actualitat. Tanmateix, continua la numeraci\xc3\xb3 respecte a la primera \xc3\xa8poca. El 2007 la revista estrena la seva primera versi\xc3\xb3 en l\xc3\xadnia a Internet i el 2008 s\xe2\x80\x99introdueix l\xe2\x80\x99avaluaci\xc3\xb3 de doble cec en l\xe2\x80\x99acceptaci\xc3\xb3 de noves contribucions. _NEWLINE_De 2012 a 2016 el professor de dret constitucional a la UB, Josep Maria Castell\xc3\xa0 Andreu, va fer-se c\xc3\xa0rrec de la direcci\xc3\xb3 de la Revista amb la professora de dret administratiu a la UB, Maria Bel\xc3\xa9n Noguera de la Muela, com a secret\xc3\xa0ria del Consell de Redacci\xc3\xb3. Pr\xc3\xa8viament, de 2005 a 2012, el mateix professor Castell\xc3\xa0 havia estat el secretari sota la direcci\xc3\xb3 de Merc\xc3\xa8 Barcel\xc3\xb3._NEWLINE_El primer Consell de Redacci\xc3\xb3 de la segona \xc3\xa8poca estava integrat a m\xc3\xa9s per Xavier Bernad\xc3\xad i Gil, Fernando Dom\xc3\xadnguez Garc\xc3\xada, Mireia Grau Creus, Marc Marsal i Ferret, Mar\xc3\xada Jes\xc3\xbas Montoro Chiner, Susanna Sartorio Albalat, Joan Manuel Trayter Jim\xc3\xa9nez i Jaume Vernet i Llobet._NEWLINE_Durant aquesta etapa es consolida la periodicitat bianual amb un n\xc3\xbamero al maig/juny i un altre al novembre/desembre. Cada n\xc3\xbamero es dedicava a una mat\xc3\xa8ria en concret com la reforma estatut\xc3\xa0ria, els reptes del dret p\xc3\xbablic davant les ci\xc3\xa8ncies de la vida, el dret a l\xe2\x80\x99habitatge o la gesti\xc3\xb3 de la immigraci\xc3\xb3. Destaca, per la seva incid\xc3\xa8ncia i per l\xe2\x80\x99impacte que encara t\xc3\xa9 en el sector, el n\xc3\xbamero especial que la revista va dedicar a la Sent\xc3\xa8ncia 31/2010 del Tribunal Constitucional, sobre l\xe2\x80\x99Estatut d\xe2\x80\x99Autonomia de Catalunya de 2006 (n\xc3\xbamero publicat el 2010)._NEWLINE_El 25 de maig de 2010 l\xe2\x80\x99EAPC va organitzar una jornada de celebraci\xc3\xb3 del 25\xc3\xa8 aniversari de la Revista Catalana de Dret P\xc3\xbablic que va comptar amb la participaci\xc3\xb3 del MHP de la Generalitat de Catalunya, Jos\xc3\xa9 Montilla i Aguilera.\n_START_SECTION_\nTercera \xc3\xa8poca (2012-)\n_START_PARAGRAPH_\nA partir del desembre de 2012 l\xe2\x80\x99Escola aposta per deixar enrere el paper amb una edici\xc3\xb3 de la revista \xc3\xadntegrament en digital i la implantaci\xc3\xb3 del sistema de gesti\xc3\xb3 de revistes electr\xc3\xb2niques Open Journal Systems (OJS). Aquesta aposta implica un salt qualitatiu en la professionalitzaci\xc3\xb3 del proc\xc3\xa9s editorial: entre d\xe2\x80\x99altres, el 2017 el Consell de Redacci\xc3\xb3 aprova un codi \xc3\xa8tic de conducta i bones pr\xc3\xa0ctiques, basat en Codi de conducta i bones pr\xc3\xa0ctiques per a editors de revistes cient\xc3\xadfiques del Comit\xc3\xa8 d\xe2\x80\x99\xc3\x88tica de Publicacions (COPE). _NEWLINE_Tamb\xc3\xa9 cal destacar en aquesta etapa els esfor\xc3\xa7os impulsats per a posicionar la revista en els r\xc3\xa0nquings d\xe2\x80\x99indexaci\xc3\xb3 de revistes cient\xc3\xadfiques m\xc3\xa9s importants, quelcom que s\xe2\x80\x99ha\xc2\xa0 consolidat amb la inclusi\xc3\xb3 en bases de dades com l\xe2\x80\x99Emerging Sources Citation Index de Clarivate Analytics, Scopus, el CARHUS Plus+ de l\xe2\x80\x99Ag\xc3\xa8ncia de Gesti\xc3\xb3 d\xe2\x80\x99Ajuts Universitaris i de Recerca (AGAUR), la Matriu d\xe2\x80\x99Informaci\xc3\xb3 per a l\xe2\x80\x99An\xc3\xa0lisi de Revistes (MIAR) de la UB i el Directory of Open Access Journals (DOAJ), entre d\xe2\x80\x99altres. Tamb\xc3\xa9 \xc3\xa9s remarcable l\xe2\x80\x99atorgament del segell de qualitat em\xc3\xa8s per la FECYT (Fundaci\xc3\xb3 Espanyola per a la Ci\xc3\xa8ncia i la Tecnologia) el 2014 i renovat el 2018. _NEWLINE_En paral\xc2\xb7lel, el 2012 l\xe2\x80\x99Escola va posar en funcionament l\xe2\x80\x99RCDP blog que complementa l\xe2\x80\x99edici\xc3\xb3 semestral de la revista amb apunts d\xe2\x80\x99an\xc3\xa0lisi de temes d\xe2\x80\x99actualitat, articles d\xe2\x80\x99opini\xc3\xb3 i not\xc3\xadcies rellevants en els \xc3\xa0mbits propis del dret p\xc3\xbablic: legislaci\xc3\xb3 i jurisprud\xc3\xa8ncia, dret internacional, pol\xc3\xadtiques p\xc3\xbabliques, processos electorals, etc., a m\xc3\xa9s de cr\xc3\xb2niques o recensions. Els coordinadors del blog han estat l\xe2\x80\x99exdirector de la revista, Josep Maria Castell\xc3\xa0 Andreu, la professora agregada de dret constitucional a la UB, Maria Argelia Queralt Jim\xc3\xa9nez i, m\xc3\xa9s recentment, el professor de dret constitucional a la UAB Joan Llu\xc3\xads P\xc3\xa9rez Francesch i el professor associat de dret constitucional a la UB, Gerard Mart\xc3\xadn i Alonso. _NEWLINE_El 2016 l\xe2\x80\x99arribada del professor d\xe2\x80\x99hist\xc3\xb2ria a la UB, Agust\xc3\xad Colomines i Companys, com a director de l\xe2\x80\x99Escola d\xe2\x80\x99Administraci\xc3\xb3 P\xc3\xbablica de Catalunya comporta la renovaci\xc3\xb3 de la direcci\xc3\xb3 de la revista que recau des de llavors en el catedr\xc3\xa0tic de dret constitucional i exdeg\xc3\xa0 de la Facultat de Dret a la UB, Enoch Albert\xc3\xad i Rovira. El secretariat tamb\xc3\xa9 es renova amb els professors de dret constitucional, Joan Llu\xc3\xads P\xc3\xa9rez Francesch (UAB), i Eduard Roig i Mol\xc3\xa9s (UB), en aquest \xc3\xbaltim cas en el c\xc3\xa0rrec fins al 2017. _NEWLINE_A inicis de 2019 el Consell de Redacci\xc3\xb3 el completen Antoni Abat i Ninet, Jordi Argelaguet i Argem\xc3\xad, Merc\xc3\xa8 Barcel\xc3\xb3 i Serramalera, Alfredo Gal\xc3\xa1n Gal\xc3\xa1n, Alfons Gonz\xc3\xa1lez i Bondia, Jaume Magre i Ferran, Joan Verg\xc3\xa9s i Gifra, Argelia Queralt Jim\xc3\xa9nez i Josep Maria Vilajosana i Rubio.'